જો વ્યક્તિગત કે સામૂહિક જીવનમાં સહેજે સારપ જોઈતી હોય તો આવી દુષ્ટ માનસિકતાને આપણે ગંભીર રીતે લેવી પડે. આધુનિક વિજ્ઞાને ‘ફ્રીકવન્સી’ની શોધ કરી છે. વિવિધ પ્રકારના તરંગો આપણી આસપાસ વિંટળાયેલા રહે છે. તેમ નકારાત્મક વિચારો પણ આપણને શોધતા રહે છે. આપણી આસપાસ મોબાઈલના સિગ્નલ્સ હોય છે કે એફ.એમ રેડિયોની ‘ફ્રીકવન્સી’ હોય છે. ખાલી સ્વિચ ઓન કરીએ કે સ્ટેશન મેળવીએ એટલી વાર, ‘કાર્યક્રમ’ શરૂ ! એમ દુષ્ટ વિચારોનાં મોજાંઓ આપણી આસપાસ ફરતાં રહે છે જે આપણા ફરિયાદી માનસને વધુ ગતિમાન કરે છે. રેડિયો ઓન કરીએ સંગીત માટે, પણ થાય છે જીવન સંગીત બેસૂરું. આ રહસ્યની આપણા ૠષિઓને જાણ હતી એથી એમણે ‘અમને દરેક દિશાઓમાંથી શુભ વિચારો પ્રાપ્ત થાઓ’ એ વાત કહી. આપણા પ્રાચીન ૠષિઓએ સંસ્કૃત ભાષામાં આ વાત કહી છે કે “ફરિયાદી ચિત્ત ક્યારેય અધ્યાત્મની યાત્રા કરી શકતું નથી. અરે, દુન્વયી વ્યવહારોમાં પણ સારી રીતે જીવી શકતું નથી.” આ વાક્યને ઉપરોક્ત ભૂમિકાએ જોઈએ – મૂલવીએ.